Návrh 
na vyčlenenie rozpočtových prostriedkov z rezervy vlády SR pre Ministerstvo kultúry SR s účelovým určením pre Slovenský rozhlas na zabezpečenie vysielania programov v jazykoch národnostných menšín a etnických skupín žijúcich na území Slovenskej republiky na rok 2007 

Slovenský rozhlas ako verejnoprávna národná, nezávislá, informačná, kultúrna a vzdelávacia inštitúcia poskytuje službu verejnosti v oblasti rozhlasového vysielania. Podľa § 5 zákona č. 619/2003 Z. z. o Slovenskom rozhlase v znení neskorších predpisov medzi hlavné činnosti Slovenského rozhlasu patrí vysielanie väčšinového podielu vo verejnom záujme, ktorého neoddeliteľnou súčasťou je aj vysielanie obsahovo a regionálne vyvážených programov v jazykoch národnostných menšín a etnických skupín žijúcich na území Slovenskej republiky. Týmto Slovenský rozhlas plní svoje poslanie rozvíjať kultúrnu identitu obyvateľov Slovenskej republiky bez ohľadu na ich pohlavie, rasu, farbu pleti, jazyk, vek, vieru a náboženstvo, politické či iné zmýšľanie, národný alebo sociálny pôvod, príslušnosť k národnosti alebo k etnickej skupine.

V záujme plnenia vyššie uvedených úloh a poslania Slovenského rozhlasu sa navrhujú  vyčleniť rozpočtové prostriedky pre Ministerstvo kultúry SR s účelovým určením pre Slovenský rozhlas na zabezpečenie vysielania programov v jazykoch národnostných menšín a etnických skupín žijúcich na území Slovenskej republiky vo výške 45 400 000,- Sk.